Diari Oficial de la Generalitat Valenciana


Sumari del DOGV 8831, del 10-06-2020 (2020/4238)

RESOLUCIÓ de 3 de juny de 2020, per la qual es determina l'eliminació de la possibilitat d'entregar en format paper i de manera presencial les sol·licituds de participació en els processos selectius de Ferrocarrils de la Generalitat Valenciana que van ser publicats en el DOGV número 8751, de 28 de febrer de 2020.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8831

Data del DOGV
:   10-06-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/4238


Data del document
:   03-06-2020

Organisme emissor
:   Ferrocarrils de la Generalitat Valenciana

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 3 de juny de 2020, per la qual es determina l'eliminació de la possibilitat d'entregar en format paper i de manera presencial les sol·licituds de participació en els processos selectius de Ferrocarrils de la Generalitat Valenciana que van ser publicats en el DOGV número 8751, de 28 de febrer de 2020. [2020/4238]  
Com a conseqüència de la crisi sanitària global que ha ocasionat la Covid-19, s'han promulgat diverses normes i resolucions que afecten en major o menor mesura a diversos aspectes de l'activitat de Ferrocarrils de la Generalitat Valenciana (FGV). Un d'aquests aspectes és el referit a l'accés a l'ocupació en l'entitat i, més en concret, als processos selectius per a:  
a) La cobertura dels llocs de treball que integren les ofertes d'ocupació pública corresponents als anys 2017, 2018 i 2019.  
b) Constituir borses d'ocupació temporal.  
Les bases de tots dos processos selectius van ser donades a conéixer mitjançant la publicació de sengles resolucions del director gerent d'FGV, que van aparéixer en el Diari Oficial de la Generalitat Valenciana núm. 8751, del 28 de febrer de 2020.  
Per a cadascun dels dos processos, les bases recollien en els seus articulats la possibilitat que les persones aspirants pogueren emplenar i entregar les seues sol·licituds de participació, així com la documentació acreditativa de requisits que havia d'adjuntar-se, en format paper i de manera presencial.  
D'altra banda, la Resolució de 14 de març de 2020, de la Conselleria de Justícia, Interior i Administració Pública de mesures excepcionals a adoptar en els centres de treball dependents de l'Administració de la Generalitat amb motiu de la Covid-19, aplicables en FGV en virtut de la Instrucció del conseller d'Hisenda i Model Econòmic de 15 de març de 2020, estableix com a mesura setena que «les proves selectives dels processos en curs queden posposades pel temps que es considere imprescindible, garantint-se en tot cas la continuïtat d'aquests.»  
En aquests moments, en els que estan produint-se accions per a la progressiva volta a la normalitat i d'acord amb les previsions de l'anterior resolució, la Direcció d'FGV ha decidit activar els processos selectius abans detallats, que al seu dia van quedar en suspens, podent consultar-se tota la informació respecte d'això en la web de l'entitat: www.fgv.es  
Aixi, donada l'actual situació i en l'ànim d'adoptar quantes mesures tendisquen a permetre que els ciutadans i ciutadanes eviten eixir dels seus domicilis per a realitzar gestions que, raonablement, puguen efectuar sense requerir de tals eixides, així com per a evitar situacions que suposen proximitat o necessitat de compartir espais físics per diverses persones i a fi de fer possible al mateix temps la necessària continuïtat dels processos selectius, es considera adequat donar per eliminades els esments i referències que les bases dels dos citats processos selectius continguen en relació a la possibilitat de lliurament presencial de les sol·licituds de participació i de la documentació addicional necessària, especialment l'article 2 de cadascuna de les bases dels esmentats processos selectius.  
Així doncs, qualsevol persona interessada a participar en alguns dels dos citats processos selectius, o en tots dos, únicament podrà presentar la seua sol·licitud o sol·licituds usant el canal telemàtic que FGV posarà a la seua disposició a través del seu lloc web www.fgv.es, tot això sense perjudici de les previsions de l'article 16 de la Llei 39/2015, d'1 d'octubre, del procediment administratiu comú de les administracions públiques.  
La present resolució, que es dicta com a mesura excepcional per les causes esmentades, tindrà els efectes que procedisquen d'acord amb les seues característiques i naturalesa a partir de l'endemà de la seua publicació. Contra aquesta, que esgota la via administrativa, podrà interposar-se recurs contenciós administratiu en el termini de dos mesos, a comptar des de l'endemà de la publicació. Potestativament, es podrà interposar recursos de reposició en el termini d'un mes des de l'endemà de la publicació, davant l'òrgan que l'ha dictada.  
  
València, 3 de juny de 2020.- El director gerent: Emilio Bayarri Roca.